Sophie Løhde (V), 2024-03-12:
Tak for en rigtig fin og ikke mindst vigtig debat.
Jeg har glædet mig rigtig meget til i dag, og jeg skal ikke lægge skjul på, at jeg er stolt af, at vi som regering har som en vigtig prioritet at styrke organdonationsområdet.
Tak til alle partiernes ordførere for at tage godt imod og drøfte regeringens beslutningsforslag om en ændring af samtykkemodellen for organdonation her i Folketingssalen.
Den eneste malurt i bægeret er, at det, når så mange partier synes, at det her er et vigtigt område og det ligefrem også er opsigtsvækkende, at vi som regering har fremsat et beslutningsforslag, godt nok er ærgerligt, at der er så mange partier, der ikke er til stede her i Folketingssalen nu.
Jeg synes, at debatten i dag har vist, at selv om vi bestemt ikke er enige om alt, står vi sammen om erkendelsen af, at alt for mange danskere dør, mens de står på venteliste til et nyt organ.
Derfor har det også været givende for mig i dag at lytte til og høre partiernes og ordførernes mange gode input og ønsker til, hvordan vi kan styrke organdonationen i Danmark.
Det bekræfter mig også i, at timerne sammen og de drøftelser, vi har haft, som ikke er slut, og som fortsætter, har været godt givet ud i forhold til at styrke organdonationsområdet.
For vi er nødt til at handle.
Vi er nødt til at gøre noget nyt, gøre noget på en anden måde, end vi gør i dag, og dermed er status quo ikke en mulighed.
Vi kan altså ikke bare fortsætte som hidtil.
Hvorfor?
Det svar er jo desværre alt, alt for enkelt, nemlig tallet 28, der siger en hel del.
Det er 28 som i 28 menneskeliv.
Alene sidste år slukkedes håbet for 28 danskere og deres pårørende, mens de ventede på et nyt organ.
Det er for at gøre ondt værre flere, end vi har set de seneste år.
Her og nu står over 400 danskere på venteliste til at få et nyt organ – 400, der venter på at få livet fuldt og helt tilbage, 400 danskere og deres familier, som på en eller anden måde har fået sat deres liv på standby.
Det er, som debatten i dag også har afdækket, på trods af at rigtig, rigtig mange danskere faktisk gerne vil donere deres organer, hvis det er, at situationen opstår.
Som flere har været inde på, er det op imod 84 pct. af danskerne, der har en positiv holdning til organdonation.
Derfor er det også påfaldende, når så mange danskere massivt bakker op, at det alligevel kun er mindre end en tredjedel af danskerne over 15 år, som har fået registreret deres stillingtagen i Organdonorregisteret.
Det er for at sige det lige ud og meget kontant dødærgerligt.
For det kan være forskellen på liv eller død.
Derfor skal vi have flere til at tage stilling, flere til at veksle opbakning og velvillighed til konkret handling.
Jeg har efterhånden været medlem af Folketinget i snart 17 år.
Det er godt.
Men det har heller ikke været godt nok.
Vi er fortsat alt for langt fra mål, og derfor synes jeg også, at én præmis er afgørende: Vi kan simpelt hen ikke blive ved med bare at gøre lidt mere af det samme.
Det viser de sidste mange år med al tydelighed.
Vi er nødt til at gå nye veje, og det er for regeringen ikke et spørgsmål om at gøre én ting, men at gøre mange ting på én gang.
Som noget nyt foreslår regeringen, at vi vender samtykkemodellen om, så alle over 18 år fremover som udgangspunkt er organdonorer.
Det betyder, at man fra det fyldte 18. år automatisk bliver tilmeldt som organdonor i registeret.
Vi ønsker som regering at sende et signal om, at danskerne gerne vil være med til at redde flere liv.